Lefel-A: 'Angen dadl genedlaethol' – Golwg360
Lefel-A: 'Angen dadl genedlaethol'
14 Chwefror 2011 am 15:49
Mae'r Gweinidog Addysg, Leighton Andrews, wedi dweud fod angen "dadl" ynglŷn â nifer y cymwysterau Lefel-A sy'n cael eu dysgu yng Nghymru.
Daeth i'r amlwg ddoe fod y Gweinidog Addysg yn ystyried cwtogi nifer y cyrsiau Lefel-A sydd ar gael i ddisgyblion y wlad.
Dylid rhoi'r pwyslais yn ôl ar y cymwysterau pwysicaf gan gynnwys mathemateg, gwyddoniaeth, ac ieithoedd, meddai.
Mae undeb athrawon NASUWT Cymru wedi beirniadu'r sylwadau gan ddweud ei fod yn dro pedol gan y Gweinidog Addysg.
Mae Leighton Andrews wedi bod yn gwthio am ddewis ehangach o gymwysterau ers iddo ddechrau yn ei swydd, meddai'r undeb.
'Canolbwyntio'
Wrth siarad mewn cynhadledd addysg yng Nghaerdydd heddiw, dywedodd Leighton Andrews bod angen "mwy o arweiniad" ar bobol ifanc.
"Dros y blynyddoedd diwethaf mae yna gynnydd mawr wedi bod yn nifer y pynciau Lefel-A sydd ar gael i'w dilyn," meddai.
"Ond rhaid ystyried a ydyn ni'n rhoi digon o arweiniad i bobol ifanc ynglŷn â'r pynciau fydd eu hangen arnyn nhw.
"Rydyn ni'n gwybod fod prifysgolion eisiau i ni ganolbwyntio ar rai pynciau penodol. Rydyn ni hefyd yn gwybod fod rhai cymwysterau nad ydi cyflogwyr eu heisiau.
"Fy nghyfrifoldeb i yw sicrhau bod ysgolion a cholegau addysg bellach Cymru yn canolbwyntio ar y cymwysterau pwysicaf.
"Dydw i ddim am ddod i benderfyniad yn syth, ond rydw i'n credu fod angen dadl genedlaethol am y peth."